Maailmanympärimatka

Maailmanympärimatka on matka, jossa käydään maapallon toisella puolella ja palataan takaisin lähtöpaikkaan. Määritelmään kuuluu yleisesti myös se, että matkan aikana ylitetään kaikki pituuspiirit ja päiväntasaaja, ja se, että matkaajan täytyy käydä vähintään kahdella antipodilla, eli maapallon vastakkaisilla kohdilla sijaitsevassa pisteessä. Tällöin matkan pituudeksi tulee vähintään 40 000 kilometriä eli maapallon ympärysmitta.
Historia.
Ensimmäiset maailmanympärimatkat olivat purjehduksia. Ensimmäinen maailman ympäri kiertänyt retkikunta oli portugalilaisen Fernão de Magalhãesin johtama retkikunta vuosina 1519–1522. Viidellä laivalla Sevillasta Espanjasta matkaan lähtenut retkikunta purjehti Atlantin poikki Etelä-Amerikan eteläkärjen salmien kautta Tyynellemerelle, ja sen poikki Filippiineille. Siellä Magalhães sai surmansa, mutta yksi retkikunnan laivoista, nimeltään "Victoria", jatkoi Afrikan eteläkärjen ympäri takaisin Espanjaan. Toisen maailmanympäripurjehduksen suoritti englantilainen Francis Drake vuosina 1577–1580.
Yhdysvaltalainen John Henry Mears matkusti vuonna 1913 maailman ympäri 35 päivässä käyttäen purjeveneitä, höyrylaivoja ja junia. 15 vuotta myöhemmin hän paransi ennätystään 23 päivään.
Lentokoneella ensimmäisen maailmanympärimatkan teki Yhdysvaltain ilmavoimien neljän koneen ryhmä vuonna 1924, kun koneet kiersivät maailman 175 päivässä. Koneet ylittivät Tyynenmeren, Intian valtameren ja Atlantin, ja pysähtyivät 74 kertaa.
Vuonna 1929 saksalainen Graf Zeppelin -ilmalaiva lensi maailman ympäri 21 päivässä. Vuonna 1931 australialainen Harold Gatty lensi pienkoneellaan maailman ympäri kahdeksassa päivässä. Vuonna 1938 Howard Hughes kiersi maailman 3 päivässä ja 19 tunnissa.
Ensimmäinen maailman ympäri pienkoneellaan lentänyt nainen oli Geraldine Jerrie Mock vuonna 1964. Ensimmäisen napojen yli kulkeneen maailmanympärilennon teki Havaijilta lähtenyt yhdysvaltalainen tutkijaryhmä vuonna 1965. Ensimmäinen kaikissa maanosissa Etelämanner mukaan lukien välilaskun tehnyt lento suoritettiin vuonna 1968. Ensimmäisenä ilman välilaskua ja välitankkausta maailman kiersivät Richard Rutan ja Jeana Yeager vuonna 1986 yhdeksässä päivässä.
"Concorde F-BTSD" -kone kiersi vuonna 1992 maapallon länteen 32 tunnissa ja 49 minuutissa, ja kolme vuotta myöhemmin itään 31 tunnissa ja 27 minuutissa. Yhdysvaltalainen Steve Fossett lensi ensimmäisenä maapallon ympäri yksinään ilman välilaskua vuonna 2005 ajassa 67 tuntia.
Brittiläinen Brian Jones lensi vuonna 1999 kuumailmapallollaan maapallon ympäri ilman välilaskua 19 päivässä.
Ensimmäinen kokonaan omalla lihasvoimallaan yksin maailman kiertänyt henkilö on turkkilainen Erden Eruc, joka kiersi maailman soutuveneellä, kajakilla, kävelemällä ja pyöräilemällä vuosina 2007–2012.
Ranulph Fiennes kiersi vuonna 1982 maailman ensimmäisenä ihmisenä napojen kautta ja maata pitkin. Francois Gabart purjehti maailman ympäri 42 päivässä vuonna 2018.
Maailmanympärimatka on nykyisin yleinen tapa matkailla. Se kestää yleensä vuosia, sillä matkaajat pysähtyvät usein matkan varrella tutustumaan paikkoihin. Purjehdus maailman ympäri voi maksaa noin 2 000 euroa per kuukausi.
Golden Globe Race on muutaman muutaman kerran vuodesta 1968 alkaen järjestetty maailmanympäripurjehduskilpailu.